Tartu Autovabaduse puiestee
Tartu Autovabaduse puiestee on Tartus alates 2020. aastast toimuv festival, kus suvel muudetakse teatud ajaks Tartu Vabaduse puiestee autovabaks. Vabaduse puiestee on ürituse ajal Tartu turuhoonest kuni Kaarsillani autoliiklusele suletud. Tegu on Tartu 2024 programmi hulka kuuluva üritusega ning seda peetakse igal suvel, tavapäraselt juulist augustini. Autovabaduse puiestee seob Tartu kesklinna ja Emajõe üheks tervikuks ning toob üritused suvisesse linnasüdamesse. Aastate jooksul on katsetatud mitmesuguseid linnaruumi kasutuse, eeskava ja atraktsioonide kontseptsioone. Seda selleks, et teada saada, milline kontseptsioon kõige paremini toimib nii linnarahvale kui ka külalisele, jalakäijale, ratturile ja ka autoga liiklejale.